Lapor pa Yesu iwi agba mir ambadha (Matayo 22) | Kwo pa Yesu\nWIC MI 107\nUbimo ulwong’o dhanu i agba mir ambadha\nLAPOR IWI AGBA MIR AMBADHA\nYesu uneno nia tic pare mi rweyo lembanyong’a ubecijik, pieno emedere nitio ku lapor dupa pi nituco wi jugorcik ku julam ma dongo. Lembuno uketho gimito ginege cen. (Luka 20:19) Re Yesu umedere asu nituco wigi. Emaku lapor mange, ewacu kumae:\n“Ker mi polo pore kud ubimo moko, m’utimo agba mir ambadha ni wode, m’uoro jumiru pare ulwong’ ju ma juwaku ni kwend ambadha: e gikwero bino.” (Matayo 22:2, 3) Yesu ucaku lapor pare ku wec ma nia, “ker mi polo.” Eno unyutho m’umbe jiji, nia “ubimo” utie Yehova Mungu. Dong’ wod ubimone ke utie ng’a, man ju ma julwong’ogi i agba mir ambadha ke gitie jukani? Etie bende lembe ma yot ning’io nia wod ubimo utie Wod Yehova m’umaku lapor maeno, man bende e yot ninyang’ nia ju ma julwong’o gitie ju ma gibibedo karacelo ku Wod i Ker mi polo.\nJu ma julwong’o ma kwong’a utie jukani? Yesu ku julub pare gicaku nirweyo lembanyong’a mi Ker ni jukani? Ubino ni Juyahudi. (Matayo 10:6, 7; 15:24) Thek maeni giyio lembariba mi Cik i oro 1513 W.R.M., gibino dhanu ma kwong’a m’ubedo ku genogen mi doko “ni ker mi julam.” (Ai 19:5-8) I saa makani tap ma jucaku nilwong’ogi i “agba mir ambadha” maeno? M’umbe jiji, lwong’o maeno ucaku i oro 29 R.M. i saa ma Yesu ucaku nirweyo pi Ker mi polo.\nNyithindho mir Israel mapol gijolo lwong’o maeno nenedi? Yesu uyero nia, ‘gikwero nibino.’ Judong dini mapol ku dhanu mange de dupa, gikwero niyio Yesu calu Masiya, man niyio nia Mungu ung’ie nibedo Ubimo.\nRe Yesu unyutho nia fodi asu Juyahudi gibino ku kaka mi jolo lwong’o maeno, ewacu kumae: ‘Ubimo uoro jumiru mange kendo, ewacu kumae: yer ni ju ma juwakugi kumae: nen, ayiko cemo para; koni dhiang’ para ku lim para m’ucwe de junego, gin ceke de bedo ayika: wubin i bang’ agba mir ambadha. Ento gidwoko lembene ni tara, gicidho de i yo migi, acel ba podho pare, mange i kuloka pare; ju m’udong’ ke gimaku jumiru pare, man gitimogi rac, ginegogi de.’ (Matayo 22:4-6) Eno urombo ku lembe ma bitimere kinde ma jubicaku the cokiri mi Jukristu. I saa maeca, nwang’u Juyahudi fodi gitie asu ku kaka mi bedo i Ker, re jumapol m’ikindgi gikwero lwong’o maeno, gitimo bende ‘jumiru p’ubimo’ rac.​—Tic mi Jukwenda 4:13-18; 7:54, 58.\nThek maeno gibinwang’iri ku matoke makani? Yesu uyero kumae: “Kwinyo maku ubimo; man eoro njuru askari pare, ninyotho junek nino, ewang’u adhura migi de.” (Matayo 22:7) Lembuno ubin utimere ikum Juyahudi i oro mi 70 R.M., kinde ma askari mi Roma ginyotho “adhura migi,” Yerusalem.\nCalu ma gikwero lwong’o p’ubimo, nyo eno ubenyutho nia dong’ jubilwong’o ngo kadok ng’atu acel de? Nimakere ku lapor pa Yesu utie kumeno ngo. Yesu umedere niyero kumae: ‘Rwoth uwacu ni jumiru pare kumae: ambandha bedo ayika, ento ju ma juwakugi giromo ngo. Ka kumeno wucidh i akarayo, dhanu ceke de ma wubinwang’u wulwong’gi i agba mir ambandha. Jumiru nino gicidho i gengi, gicoko dhanu ceke karacelo ma ginwang’u, ju ma pigi rac ku juma pigi ber bende: e ambandha dhir ku juma julwong’o.’​—Matayo 22:8-10.\nLembuno utimere kinde ma jakwenda Petro ukonyo dhanu mi thek mange (dhanu ma gitie ngo Juyahudi m’anyola, kunoke ma gijolo yioyic mi Juyahudi) pi nidoko Jukristu mandha. I oro 36 R.M., jadit mir askari mi Roma ma nyinge Kornelio ku juruot pare ceke gigam ginwang’u tipo maleng’ pa Mungu, gibedo bende ku kaka mi mondho i Ker mi polo ma Yesu uweco pire.​—Tic mi Jukwenda 10:1, 34-48.\nYesu unyutho ngo nia, “ubimo” bijolo dhanu ceke m’ubino i agba mir ambadha. Eyero kumae: “Kan ubimo mondo nineno ju ma julwong’ogi, eneno ng’atu acel keca m’ukendo kendi mir ambandha ngo: man ewacu ire kumae, jarimo, imondo kakeni nenedi m’ikendo kendi mir ambandha ngo e? E dhoge tal kau. Ubimo lund uwacu ni jumiru kumae, wutwi cinge ku tiende, man wubaye i mudho ma woko; ywak ku kayulak de bibedo nuti. Kum julwong’o dhanu dupa, ento dhanu ma nyanok re ma jugoyo nying’gi.”​—Matayo 22:11-14.\nEcicopere nia judong dini ma gibino niwinjo Yesu ginyang’ ungo i thelembe maeno ma Yesu uai uyero. Kadok ginyang’ ungo de, re lembe uton i igi, man gikeco nia ukwayu gineg ng’atu m’ubenyayu lewic i wigi.\nI lapor ma Yesu umaku, “ubimo” utie ng’a, “wod” ubimo utie ng’a, man ju ma julwong’o ku kwong’a i agba mir ambadha utie jukani?\nJucaku nilwong’o Juyahudi awene, man ing’eye judok julwong’o jukani?\nWec ma nia “julwong’o dhanu dupa, ento dhanu ma nyanok re ma jugoyo nying’gi,” unyutho ang’o?